A szaúdi királynál járt Obama
Szíriáról, Iránról és az Arab-öböl térségének stabilitásáról folytatott tárgyalásokat Barack Obama amerikai elnök pénteken Abdallah bin Abdel-Aziz szaúdi uralkodóval Rijádban.
Az Egyesült Államok elnöke négy országot felölelő, egyhetes diplomáciai körútja végén érkezett Szaúd-Arábiába, kíséretében mások mellett John Kerry külügyminiszterrel és Susan Rice nemzetbiztonsági tanácsadóval. Előzetes amerikai tájékoztatás szerint a találkozó egyik fő napirendi pontja az volt, hogyan lehet "katonailag és politikailag megerősíteni a Szíriában tevékenykedő, mérsékelt szíriai ellenzéket".

Barack Obama szorosabb együttműködésre hívta fel Szaúd-Arábiát a szíriai szélsőséges erők ellen - írta az amerikai elnök és a 89 éves szaúdi uralkodó mintegy kétórás megbeszélést követően kiadott közleményében a Fehér Ház. Az iszlamista csoportok elszigetelése ugyanolyan fontos, mint a mérsékelt szíriai ellenzék támogatása - hangsúlyozta Washington.

Szaúd-Arábia szeretné elérni, hogy az Egyesült Államok változtasson a szíriai ellenzék támogatásával kapcsolatos, eddig inkább visszafogott hozzáállásán. Washington eddig elutasította, hogy a mérsékelt ellenzéket vállról indítható légvédelmi rakétákkal (MANPADS) lássák el. 

A washingtoni közleményben nem tértek ki a fokozottabb katonai támogatásra. Egy neve elhallgatását kérő amerikai kormányzati illetékes azonban Obama látogatása kapcsán úgy tájékoztatta az AP hírügynökséget, hogy a Fehér Ház mérlegeli álláspontja megváltoztatását. A vállról indítható föld-levegő rakétákat Szaúd-Arábia szállíthatná az illetékes szerint. A Bassár el-Aszad elnök mellett álló szír hadsereg már rendelkezik ilyen harceszközökkel, és a lázadók is beszereztek már valamennyit a rakétákból.

Annak ellenére, hogy több évtizedes szövetségesi viszony fűzi az Egyesült Államokhoz Rijádot, a szaúdi uralkodócsalád az utóbbi években egyre inkább aggódik a Barack Obama elnöksége alatt Iránnal kezdett tárgyalások és a szíriai polgárháborúval kapcsolatos visszafogott amerikai fellépés miatt. Barack Obama rijádi látogatásának egyik célja az volt, hogy megnyugtassa a síita Irán megerősödésétől tartó szunnita sivatagi királyságot. "Az Irán magatartásával kapcsolatos aggodalmaink változatlanul élnek" - jelentette ki Ben Rhodes, Obama helyettes nemzetbiztonsági tanácsadója a Rijádba tartó elnöki repülőgép fedélzetén újságíróknak.
Abdallah bin Abdel-Aziz Szaúd-Arábia Barack Obama